Letiltottak a vezetésről

Egy amerikai turnéra Magyar Kálmán hívott meg minket. Sikeresen

megérkeztünk, és ahogy megkaptuk a programot, kiderült, hogy

nagyon sokat kell utazni a koncertek helyszínére. Pali kiválóan vezet

és biztonságosan, bíztunk is benne, mert mindig odataláltunk a legelvetemültebb

helyekre is. Kálmán viszont azt mondta, hogy nem

vezethetünk, sofőrt ad a kisbusz mellé, nehogy ne érjünk oda valahová,

mert akkor baj lesz. Könyörögtünk, hogy nem akarjuk másra

bízni az életünket, de hajthatatlan volt.

Az egyik távoli koncertre vezető utunkon egy hölgy volt a sofőr,

de az első pár órában már annyira kikészültünk idegileg, hogy nem

akartunk továbbmenni. A legveszélyesebb helyzet az volt, amikor

egy alagútban nem vette észre, hogy egy kamion van mellettünk,

és már csak centiméterek voltak ahhoz, hogy ledaráljon minket a

kamion kereke. Ordítottunk, hogy hívja fel Kálmánt, és kijelentettük,

hogy nem megyünk tovább, csak ha Pali vezet. Nem adta a kormányt,

így a viszony nagyon megromlott.

Jött egy hosszú viadukt, és kiagyaltuk a haditervet. Poros öklendezni

kezd, ezzel azonnali megállásra kényszerítjük a hölgyet, mert

jobb, ha azonnal megáll, hogy Laci ne hányja össze a kocsit. Amíg

kihajolva a korláton imitálja a hányást, Pali odalopózik a kocsi hátuljához,

és amíg a sofőrnő segíteni próbál Lacinak, addig bepattan a

kormány mögé, és onnan ki sem lehet robbantani. Így is történt. A

végén a hölgy nem akart beszállni a buszba, de csak rávettük. Az

utolsó sor lett az övé, hátul.

– Megmondalak benneteket Kálmánnak! – mondta ő, mi pedig

diadalittasan mentünk tovább, teljes megnyugvásban.

Legközelebb egy férfi sofőrt kaptunk, aki, talán azt is mondhatnánk,

hogy jól vezetett, bár olyan rángatósan fékezett, hogy mindenkinek felkavarodott a gyomra.

Egyik éjszaka nagy bulit csaptunk a helybéli fiatalokkal, én nem aludtam semmit, gondoltam, majd

kialszom magam a buszban. Nyolcórányi autókázás várt ránk, a

másik koncert este hatkor kezdődött. Én elaludtam, a busz pedig

csak ment és ment.

Négy óra utazás után megszólalt Pali:

– Jó irányba megyünk?

A sofőr csak bizonygatta, hogy igen, de egy kis idő múlva elbizonytalanodott.

Megállt, megnézte a térképet, és kiderült, hogy négy

órát északnak ment, és nem délnek. Visszafordult.

Én az igazak álmát aludtam, és nyolc óra pihenő után frissen

ébredtem. Kinéztem az ablakon, és mondom a többieknek, hogy

milyen ismerős ez a táj. A többiek felvilágosítottak, hogy pont most

vagyunk ott, ahonnan reggel elindultunk.

Le is késtük a koncertet.

\*

Az egyik koncertünkön történt egy kínos konferálási „baleset”

is. Kimentem a színpadra dudálni. Akkor éppen egy farkaskutya

bőr volt a dudámon. Én nagyban meséltem a történetet, hogy szegény

Bobi kutyám szeretett volna eljönni velem az amerikai útra, de

nagyon megsajnáltam, így dudát csináltam belőle, és most itt van.

Azzal felfújtam a dudát, és játszottam.

Éreztem, valamit elrontottam, mert óriási zúgolódás támadt, néha

a „barbár!” szót is hallottam. Nagy nehezen vége lett a koncertnek,

és az öltözőben derült ki, hogy egy Állatvédő Liga tagjainak játszottunk.

Furcsa volt ugyan, hogy mindenki mellett volt egy kutya, vagy

egy macska, és mindenki simogatta kedvenc háziállatát.

Kértem Magyar Kálmánt, hogy mindig mondja el, kiknek játszunk,

mert egy vicc a nem megfelelő helyen, igencsak rosszul is elsülhet.

Többet erre a helyre nem hívtak vissza.